

НАРОДНА БАНКА СРБИЈЕ

објављује

ПОЗИВ ЗА ОБАВЉАЊЕ ЛЕТЊЕ ПРАКСЕ

студентима четврте и пете године академских студија у Републици Србији (у обиму од најмање 240, односно 300 ЕСПБ бодова)

и

држављанима Републике Србије који студирају у иностранству

 *Народна банка Србије традиционално организује праксу како би студентима приближила рад централне банке као институције од чијег пословања зависи стабилност финансијског система и како би их упознала с разноврсним функцијама које обавља. Поред тога, студенти ће имати прилику да у пракси примене теоријска знања и стекну пословно искуство у области централног банкарства.*

 На летњу праксу, која ће се обавити од 3. јула до 31. августа 2023. године, Народна банка Србије ће примити до 30 студената четврте и пете године академских студија који студирају на високошколским установама акредитованим од стране Комисије за акредитацију и проверу квалитета, а који ће завршетком студија остварити најмање 240, односно 300 ЕСПБ бодова, и то са следећих студијских програма или модула:

* у основним организационим јединицама:
* Економија и финансије; Економска анализа и политика; Финансије, банкарство и осигурање; Рачуноводство, ревизија и финансијско управљање; Пословна анализа и консалтинг; Пословно управљање; Примењена статистика и квантитативна анализа; Пословна информатика; Међународна економија и спољна трговина; Квантитативне финансије – *IMQF*, a основне студије завршене на економском, природно-математичком или електротехничком факултету; Квантитативна анализа (модул Економетрија или Статистика); Право; Софтверско инжењерство и информационе технологије; Инжењерство информационих система; Математика (модул Статистика, актуарска и финансијска математика, Информатика; Вероватноћа, статистика и финансијска математика; Примењена математика и Примењена математика – наука о подацима, Информационе технологије); студијски програми Факултета организационих наука – Информациони системи и технологије, Пројектни менаџмент, Технологије електронског пословања, Менаџмент и организација – финансијски менаџмент; Рачунарске науке; Студије наука безбедности; Машинско инжењерство (основне студије), Машинско инжењерство, модул Tермотехника (мастер студије);
* у Филијали у Београду: Економија;
* у Филијали у Нишу: Економија – модул Финансије, банкарство и осигурање.

 На летњу праксу прима се и до пет студената – држављана Републике Србије који студирају у иностранству на претходно наведеним или сродним студијским програмима.

 Услови за пријављивање студената који студирају у Републици Србији су следећи:

* просечна оцена остварена током студија најмање 8,00;
* апсолвентски стаж не траје дуже од годину дана од дана уписа апсолвентског стажа;
* држављанство Републике Србије.

 Уколико желите да стекнете практична стручна знања и искуство, а мотивисани сте да се кроз двомесечну праксу и осмочасовно радно време непосредно упознате с пословањем Народне банке Србије, потребно је да Дирекцији за људске ресурсе и организациона питања путем имејла letnja.praksa@nbs.rs или поштом, односно лично на адресу Београд, Краља Петра 12, с назнаком „За летњу праксу“, доставите следеће:

* биографију и мотивационо писмо;
* оригинално уверење, односно потврду високошколске установе с подацима о години студија и просечној оцени, односно успеху оствареном у току студија (за студенте из иностранства преведену на српски језик) – не старију од месец дана;
* уверење о држављанству Републике Србије.

 Рок за пријављивање је **5. мај 2023. године**, након чега ће бити организована селекција пријављених кандидата који испуњавају основне услове.

 У поступку избора студената који студирају на високошколским установама у Републици Србији спровешће се тестирање које обухвата проверу познавања основних информација о Народној банци Србије, њеном делокругу и пословању, знања енглеског језика и општег образовања и информисаности.

 О времену и месту тестирања студенти ће бити обавештени путем веб-сајта Народне банке Србије: [www.nbs.rs](http://www.nbs.rs).

 Поступак избора студената који студирају у иностранству извршиће се на основу биографије и успеха оствареног у току студија. Студенти који студирају у иностранству потребно је да су остварили најмање 80% од најбољег успеха на универзитету на ком студирају.

Неблаговремено поднете и непотпуне пријаве неће бити разматране.

**НАРОДНА БАНКА СРБИЈЕ**

**Дирекција за људске ресурсе и организациона питања**

**11000 Београд, Краља Петра 12**

**Телефони за контакт: 011/3028-776, 011/3028-771 или 011/3028-773**